CELEX: 32020R0699
Language: fi
Date: 2020-05-25 00:00:00
Title: Neuvoston asetus (EU) 2020/699, annettu 25 päivänä toukokuuta 2020, eurooppayhtiöiden (SE) yhtiökokouksia ja eurooppaosuuskuntien (SCE) osuuskuntien kokouksia koskevista väliaikaisista toimenpiteistä

27.5.2020   
               
               
                  FI
               
               
                  Euroopan unionin virallinen lehti
               
               
                  L 165/25
               
            
         NEUVOSTON ASETUS (EU) 2020/699,
         annettu 25 päivänä toukokuuta 2020,
         eurooppayhtiöiden (SE) yhtiökokouksia ja eurooppaosuuskuntien (SCE) osuuskuntien kokouksia koskevista väliaikaisista toimenpiteistä
         
            (ETA:n kannalta merkityksellinen teksti)
         
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 352 artiklan,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän,
         sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         noudattaa erityistä lainsäätämisjärjestystä,
         sekä katsoo seuraavaa:
         
                     (1)
                  
                  
                     Hillitäkseen covid-19:n puhkeamista, jonka Maailman terveysjärjestö julisti pandemiaksi 11 päivänä maaliskuuta 2020, jäsenvaltiot ovat ottaneet käyttöön sarjan ennennäkemättömiä toimenpiteitä, erityisesti liikkumisrajoituksia ja lähikontaktien välttämistä koskevia toimenpiteitä.
                  
               
                     (2)
                  
                  
                     Tällaiset toimenpiteet voivat estää yhtiöitä ja osuuskuntia noudattamasta kansallisen ja unionin yhtiöoikeuden mukaisia oikeudellisia velvoitteitaan erityisesti aiheuttamalla niille huomattavia vaikeuksia järjestää yhtiökokouksia ja osuuskunnan kokouksia.
                  
               
                     (3)
                  
                  
                     Jäsenvaltiot ovat ottaneet kansallisella tasolla käyttöön hätätoimenpiteitä, joilla tuetaan yrityksiä ja osuuskuntia ja tarjotaan niille tarvittavia välineitä ja joustavuutta nykyisissä covid-19-pandemian aiheuttamissa poikkeuksellisissa olosuhteissa. Monet jäsenvaltiot ovat erityisesti mahdollistaneet digitaalisten välineiden ja prosessien käytön yhtiökokousten ja osuuskunnan kokousten järjestämiseen ja pidentäneet kokousten järjestämisen määräaikoja vuonna 2020.
                  
               
                     (4)
                  
                  
                     Unionin tasolla neuvoston asetus (EY) N:o 2157/2001 (1) sääntelee eurooppayhtiöitä (SE) ja neuvoston asetus (EY) N:o 1435/2003 (2) sääntelee eurooppaosuuskuntia (SCE). Kumpikin asetus edellyttää, että yhtiökokous tai osuuskunnan kokous pidetään kuuden kuukauden kuluessa tilikauden päättymisestä. Tämänhetkiset covid-19-pandemian aiheuttamat poikkeukselliset olosuhteet huomioon ottaen kyseisestä vaatimuksesta olisi myönnettävä väliaikainen poikkeus. Koska yhtiökokousten ja osuuskunnan kokousten järjestäminen on olennaista sen varmistamiseksi, että lakisääteiset tai taloudellisesti välttämättömät päätökset tehdään oikea-aikaisesti, eurooppayhtiöiden ja eurooppaosuuskuntien olisi sallittava pitää yhtiökokouksensa ja osuuskunnan kokouksensa 12 kuukauden kuluessa tilikauden päättymisestä edellyttäen, että kokoukset pidetään viimeistään 31 päivänä joulukuuta 2020. Koska poikkeus on tilapäinen toimenpide, joka johtuu covid-19-pandemian aiheuttamista poikkeuksellisista olosuhteista, sitä olisi sovellettava ainoastaan vuonna 2020 pidettäviin yhtiökokouksiin ja osuuskunnan kokouksiin.
                  
               
                     (5)
                  
                  
                     Euroopan unionin toiminnasta tehdyssä sopimuksessa ei määrätä muista tämän asetuksen antamiseksi tarvittavista valtuuksista kuin 352 artiklan mukaisista valtuuksista.
                  
               
                     (6)
                  
                  
                     Jäsenvaltiot eivät voi riittävällä tavalla saavuttaa tämän asetuksen tavoitetta eli säätää tilapäisestä hätäratkaisusta eurooppayhtiöille ja eurooppaosuuskunnille, jonka avulla ne voivat poiketa asetuksen (EY) N:o 2157/2001 ja asetuksen (EY) N:o 1435/2003 yhtiökokousten ja osuuskunnan kokousten järjestämisen aikatauluja koskevista säännöksistä, vaan se voidaan sen laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen kyseisen tavoitteen saavuttamiseksi.
                  
               
                     (7)
                  
                  
                     Koska asetuksissa (EY) N:o 2157/2001 ja (EY) N:o 1435/2003 tarkoitettu kuuden kuukauden määräaika päättyy touko- tai kesäkuussa 2020 ja koska koollekutsumisajat on otettava huomioon, tämän asetuksen olisi tultava voimaan kiireellisesti.
                  
               
                     (8)
                  
                  
                     Tämän kiireellisyyden vuoksi olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyn, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta,
                  
               ON HYVÄKSYNYT TÄMÄN ASETUKSEN:
         
            1 artikla
            Eurooppayhtiöiden (SE) yhtiökokouksia koskeva väliaikainen toimenpide
            Jos eurooppayhtiön yhtiökokous on asetuksen (EY) N:o 2157/2001 54 artiklan 1 kohdan mukaisesti määrä pitää vuonna 2020, eurooppayhtiö voi kyseisestä säännöksestä poiketen pitää kokouksen 12 kuukauden kuluessa tilikauden päättymisestä edellyttäen, että kokous pidetään viimeistään 31 päivänä joulukuuta 2020.
         
         
            2 artikla
            Eurooppaosuuskuntien (SCE) osuuskunnan kokouksia koskeva väliaikainen toimenpide
            Jos eurooppaosuuskunnan osuuskunnan kokous on asetuksen (EY) N:o 1435/2003 54 artiklan 1 kohdan mukaisesti määrä pitää vuonna 2020, eurooppaosuuskunta voi kyseisestä säännöksestä poiketen pitää kokouksen 12 kuukauden kuluessa tilikauden päättymisestä edellyttäen, että kokous pidetään viimeistään 31 päivänä joulukuuta 2020.
         
         
            3 artikla
            Voimaantulo
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 25 päivänä toukokuuta 2020.
            
               
                  Neuvoston puolesta
               
               
                  Puheenjohtaja
               
               G. GRLIĆ RADMAN
            
         
         
            (1)  Neuvoston asetus (EY) N:o 2157/2001, annettu 8 päivänä lokakuuta 2001, eurooppayhtiön (SE) säännöistä (EYVL L 294, 10.11.2001, s. 1).
         
            (2)  Neuvoston asetus (EY) N:o 1435/2003, annettu 22 päivänä heinäkuuta 2003, eurooppaosuuskunnan (SCE) säännöistä (EUVL L 207, 18.8.2003, s. 1).